Elsa Serrano

Elsa Romio de Serrano, ezagunagoa Elsa Serrano izenez (Corigliano Calabro, Cosenza, Calabria, Italia, 1941ko uztailearen 13a – Buenos Aires, Argentina, 2020ko irailaren 16a) italiar-argentinar jostuna, moda-diseinatzailea eta enpresaburua  izan zen.

 Bizitza 
Checchina Malavolta eta Espedito Romioren alaba, Corigliano Calabron jaio zen, Cosenzako probintzian, Calabrian, Italian, 1941ean. 1955eko abenduaren 7an iritsi zen Argentinara gurasoekin eta bederatzi neba-ahizpekin batera, hamalau urte zituela. Autodidakta, ez zuen diseinu ikasketa formalik egin. 

 Lan ibilbidea 
Belgrano auzoan inportatutako jantziak eskaintzen zituen boutique batekin hasi zen moda munduan. 1968an hasi zen diseinatzen, estilo propioa erabiliz; hainbat urtez, denboraldi bakoitzeko lau bilduma diseinatu zituen, goi mailako joskintzakoak eta prêt-à-porter-ak. Geroago, goi-mailako joskintzan baino ez zuen jarraitu. 1977an bere bildumako lehen desfilea antolatu zuen.

Berrogeita bost urteko ibilbidean, hainbat pertsona ezagunek erabili zituzten haren diseinuak. Claudia Villafañeren, Diego Maradonaren emaztearen, ezkontza-soinekoa nabarmendu zen. Argentinako Mirtha Legrand, Susana Giménez eta Norma Aleandro izen handiak janzteaz gain, atzerrikoak ere jantzi zituen, hala nola, Sophia Loren, Joan Collins, Gina Lollobrigida, Catherine Deneuve edo Maya Plisétskaya dantzaria. Halaber, Argentinako politikako hainbat ordezkari jantzi zituen, hala nola Carlos Menem Argentinako presidente ohiaren alaba, Zulema Menem, amaren dibortzioaren ostean aitarekin batera Argentinako presidente ohiarekin egindako biretan bidaiatu zuena, eta Maria Lorenza Barreneche, Raúl Alfonsin Argentinako presidente ohiaren emaztea.

2001ean zailtasun ekonomikoak izan zituen, Argentinan nagusi zen egoerarekin bat eginez, eta, ondorioz, bere enpresako ateak itxi egin behar izan zituen eta bere jabetzako etxebizitza bat errematatu, Mansilla kalean, Buenos Aires hiriko Iparraldeko Auzoa izenez ezagutzen zen sektorean, baina suspertzea lortu zuen.

2020an, Andrea Polittik gidatutako Corte y confección (es) (Mozketa eta jantzigintza) saioan parte hartu zuen telebistan, epaimahai lanetan.

 Heriotza 
2020ko irailaren 16an hil zen, 79 urte zituela, Maipu kaleko 986. zenbakiko hirugarren solairuan, Retiro auzoan, zuen etxebizitzan piztutako sute baten ondorioz. Autopsiaren arabera, kea arnasteagatik itota hil zen, eta suhiltzaileen peritu taldeak egindako ikerketen arabera, zirkuitulabur elektriko batek eragin zuen ezbeharra.

 Bizitza pribatua 
Bi aldiz egon zen ezkonduta, eta bere bigarren ezkontzatik Serrano abizena hartu zuen bere bizitza profesionalerako. Hiru alaba izan zituen: Roxana, Maria Soledad eta Maria Belen; eta sei biloba.

 Filmografia 
Jantzien arduradun:

 1982: Lorategiko bidaiariak

 Sariak eta aintzatespenak 

 Argentinako Modaren Ganberak ematen zuen Zilarrezko Guraizeak saria hainbat aldiz irabazi zuen.
 2014an aitorpen berezia jaso zuen tokiko modan egindako ibilbidearengatik.

 Erreferentziak 

 Kanpo estekak 

 Elsa Serrano - Webgunea.
 Argentinako moda, hiru protagonista: Serrano, Bogani eta Devorik.
 Elsa Serranok Susana Gimenezen ezkontzeko soinekoa nola egin zuen kontatu zuen
 Elsa Serranoren bizitza eta lana argazkitan

Kategoria:Italiarrak
Kategoria:Buenos Airesen hildakoak
Kategoria:Emakume diseinatzaileak
Kategoria:Moda diseinatzaileak
Kategoria:Jostunak
Kategoria:Emakume jostunak
Kategoria:Argentinako enpresaburuak